Rándýrt skimunar- og rakningarkerfi bresku ríkisstjórnarinnar hefur ekki skilað neinum sjáanlegum árangri, að því er formaður nefndar þingsins í Lundúnum segir. Nefndin hefur skilað skýrslu þar sem kostnaður og lítill árangur kerfisins í baráttunni við kórónuveiruna er harðlega gagnrýndur.
Það skorti ekki stórkarlalegar yfirlýsingar þegar Boris Johnson, forsætisráðherra Breta, tilkynnti í fyrravor að stjórn hans hefði í undirbúningi skimunar- og rakningarkerfi sem myndi taka öllum öðrum í heiminum fram.
Þetta sagði Johnson í maí í fyrra og að þetta besta kerfi heims yrði tilbúið 1. júní. Reikningsskilanefnd breska þingisns, The Public Accounts Committee, hefur nú birt skýrslu þar sem fram kemur meðal annars að kerfið hafi ekki verið tilbúið þegar eftirspurn eftir skimun stórjókst í september. Takmarkið hafi verið að skila niðurstöðum úr skimunum við kórónuveirusmitum innan sólarhrings, það hefði aldrei tekist. Stjórnvöld hefðu reitt sig á 2500 ráðgjafa sem sumir hefðu fengið greitt sem svarar meir en milljón íslenskra króna - á dag. Gagnrýnt er að rakningarteymi hefðu setið auðum höndum jafnvel þegar faraldurinn var í vexti. Meg Hillier, formaður nefndarinnar, sem er stjórnarandstöðuþingmaður, sagði í viðtali við breska ríkisútvarpið í morgun að áherslurnar væru rangar, leggja ætti rækt við staðbundna rakningu smita.
Hillier bætti við að það megi ekki nota skattgreiðendur eins og hraðbanka. Kostnaðurinn við kerfið er gagnrýndur, það er firnadýrt, kostar meir en 6000 milljarða íslenskra króna á tveimur árum, sem er jafn mikið og Bretar verja til réttarkerfisins, lögreglunnar, dómstóla og fangelsa samanlagt.
Barónessan Dido Harding, sem stýrir skimunar- og rakningarkerfinu, bendir á móti á að Bretar skimi meira en nokkur önnur sambærileg þjóð, bara í gær hafi ein og hálf milljón manna verið skimuð.
Ráðherrar hafa einnig varið kerfið, Grant Shapps, samgönguráðherra, sagði í morgun að faraldurinn hefði orðið mun verri án þess. En hann viðurkenndi að kerfið væri dýrt, en kórónuveiran hefði verið dýr fyrir samfélagið og efnahagslífið.
Bresk þingnefnd hefur skilað skýrslu þar sem kostnaður og lítill árangur skimunar- og rakningarkerfi kerfisins í baráttunni við kórónuveiruna er harðlega gagnrýndur. Sjáanlegur árangur sé enginn og kerfið rándýrt.